**Pandemija COVID-19 u Raskoljnikovo doba**

 Rodion Romanovič Raskoljnikov glavni je lik romana *Zločin i kazna* autora Fjodora Mihajloviča Dostojevskog. On je siromašni student koji živi u siromašnom dijelu Petrograda. Opisan je kao osjetljiva osoba koja je u isto vrijeme i pravednik i zločinac te uživa u trenutcima kada dominira cijelom situacijom i kada je očito da on vuče konce. Raskoljnikov nije običan zločinac već je puno složeniji. Lik je koji je ubojstvom htio spasiti društvo od beskorisne lihvarice te provjeriti svoju psihičku i moralnu snagu. No, što da je u njegovo vrijeme zavladala pandemija koja vlada danas? Bi li on i dalje htio počiniti to ubojstvo ili bi imao više vremena za razmišljanje te naposljetku ipak odustao od njega?

 Raskoljnikovo je razmišljanje da u svijetu postoje dvije vrste ljudi, a to su obični, oni koji služe samo razmnožavanju sebi sličnih, i neobični, oni koji zapravo imaju neki utjecaj u društvu i sve im je dopušteno. On je ubojstvom Aljone Ivanovne htio dokazati kako i on može biti taj neobičan čovjek koji ima moć ubojstvom jedne loše osobe spasiti mnoštvo dobrih ljudi. Ali što bi bilo da je Raskoljnikov imao više vremena za razmišljanje o svemu tome? Zamislimo ovakvu situaciju: Raskoljnikov razmišlja o ubojstvu i smišlja način na koji će ga počiniti, ali u trenutku kada se odluči na sam čin dogodi se *lockdown.* Sve se zatvori i nikome nije dopušteno kretanje po gradu osim u slučaju nužde. I sada, on sjedi u svojoj maloj sobi i razmišlja što će i kako učiniti. Razmišlja o tome je li taj *lockdown* nekakav znak da ipak ne počini ubojstvo ili je to znak da treba bolje razraditi svoj plan.

Sve stavlja na kocku i razmišlja što će dobiti ubojstvom: pomoći će sebi i drugim studentima koje lihvari, pomoći će obitelji Marmeladov, majka i sestra mu se neće morati žrtvovati kako bi se on školovao, na popis čak dodaje i to da će policija možda teže pronaći zločinca kada je sve zatvoreno i potrebno je pridržavati se nekakvih mjera. S druge strane što ako Aljona ne bude sama u stanu, što ako ga netko sretne na putu do nje, a on ne bi trebao biti vani, što ako se uspaniči i nešto krene po zlu. Sve je to vrtio po glavi nekoliko dana kojih je proveo zatvoren u sobici. No, bez obzira na pandemiju, svejedno se odlučio na ubojstvo, ali zašto!?

Zato što je bio odlučan u tome da pomogne drugima, bio je odlučan u tome da se riješi, po njemu, zle i beskorisne osobe. Zato što je smatrao da čovjek ima pravo oduzeti nekome život, ako je to zbog neke veće svrhe. On je ubije kao i u originalnom djelu, ali policija ne sazna za ubojstvo nekoliko dana jer Aljona u stan nije primala goste zbog straha od zaraze. Policija se bavi ubojstvom i pokušava otkriti zločinca, ali puno sporije nego u originalnom djelu jer zbog pandemije i policija mora slijediti drugačija pravila.

Ali Raskoljnikov se na dan kada ju je ubio zarazio koronavirusom, danima je bio sam u svojoj sobici i osjećao se loše te je za to vrijeme promišljao o svemu što je učinio i razmišljao je o tome bi li se razbolio da nije izašao van. Naposljetku kada mu je postalo bolje zbog grižnje savjesti koju je osjećao dok je bio sam i snova koji su ga proganjali preda se policiji te odlazi u zatvor.

 Mislim da bi Raskoljnikov svakako počinio zločin, bez obzira na to kakva bi situacija u svijetu vladala. Samo je pitanje na koji bi način taj zločin počinio i kako bi se sve odvilo nakon počinjenog zločina. Možda u nekoj situaciji uopće ne bi imao grižnju savjest i ne bi ga bilo briga je li to što je učinio dobro ili loše. On je bio čovjek sa svojom vizijom svijeta i mislim da mu ništa i nitko nije mogao promijeniti mišljenje, stoga stvarno nije bitno što se tada događalo oko njega jer on bi taj zločin počinio svakako. Takvi ljudi i danas postoje u svijetu, oni koji imaju naum nešto učiniti, učinit će to bez obzira na to što se oko njih događa, neki čak i bez obzira na to bilo to moralno ili ne.